Biman Bose: গ্রেফতারির নিন্দায় বৃহস্পতিবার রাজ্যজুড়ে বামেদের প্রতিবাদ কর্মসূচি

কলকাতা: পুলিসি গ্রেফতারির প্রতিবাদে বৃহস্পতিবার রাজ্যের সর্বত্র প্রতিবাদ কর্মসূচির ডাক দিলেন রাজ্য বামফ্রন্টের চেয়ারম্যান বিমান বসু। রাজ্য নির্বাচন কমিশনের দফতরের সামনে বুধবার বিক্ষোভ দেখানোয় সিপিএম ও তার শরিক দলগুলোর একাধিক নেতা-কর্মীকে এদিন গ্রেফতার করা হয়। ১৪৪ ধারা লঙ্ঘনের অভিযোগ ওঠে। বর্ষীয়ান বাম নেতার দাবি, বামফ্রন্টের মোট ৩২০ জন নেতা-কর্মীকে এদিন গ্রেফতার করা হয়েছে।

বামফ্রন্টের চেয়ারম্যান বলেন, ‘করোনাবিধি না মেনেই তাঁদের কর্মী-সমর্থকদের পুলিস গ্রেফতার করেছ।’  রাজ্য সরকারের বিরুদ্ধে ক্ষোভ উগরে বিমান বসু বলেন, ‘মানুষের গণতান্ত্রিক অধিকার হরণ করার যাবতীয় কলাকৌশল রপ্ত করেছে তৃণমূল সরকার। এই গ্রেফতারির সর্বাত্মক প্রতিবাদ জানাতেই বৃহস্পতিবার রাজ্যজুড়ে বামেদের বিক্ষোভ কর্মসূচি পালিত হবে। সব শরিকদল শামিল হবে।’

আরও পড়ুন: Election Commission: কমিশনের দফতরের সামনে বামেদের বিক্ষোভ ঘিরে ধন্ধুমার, গ্রেফতার ৩২০

রাজ্য নির্বাচন কমিশনের দফতরের সামনে বামেদের বিক্ষোভ ঘিরে বুধবার ধুন্ধুমার কাণ্ড বেধে যায়। পুলিস বিক্ষোভকারীদের বাধা দিলে, উত্তেজনা চরমে ওঠে। নির্বাচনের কমিশনের দফতরের দিকে বাম কর্মী-সমর্থকেরা এগনোর চেষ্টা করলে, পুলিসের সঙ্গে ধস্তাধস্তি বেধে যায়। ১৪৪ ধারা ভাঙায় পুলিস বেশ কয়েক জনকে গ্রেফতার করে।

হাওড়ায় দ্রুত পুরভোট করানোর দাবি নিয়ে বুধবার রাজ্য নির্বাচন কমিশনের সামনে বিক্ষোভ দেখাতে গিয়েছিলেন বাম-নেতা কর্মীরা। বিক্ষোভ প্রদর্শনে বাধা পেয়ে রাজ্য সরকারের সঙ্গে রাজ্য নির্বাচন কমিশনের বিরুদ্ধেও তোপ দাগে বাম নেতৃত্ব।